Twee vas ná plaasaanval op bejaardes(Foto: Bongani Mbatha/ANA) Twee verdagtes het Woensdag in die Bethulie-landdroshof verskyn nadat ’n bejaarde egpaar verlede week op hul plaas naby Bethulie in die Vrystaat aangeval is. Kallie (87) en Marcia (82) Kruger is die aand op hul plaas deur twee mans oorrompel en aangerand. Kol. Thandi Mbambo, woordvoerder van die polisie, sê die verdagtes, Luyanda Velaphi (34) en Poto Morolwa (32), het glo die plaashuis betree en die Kruger-egpaar vasgebind. Hulle het ook die egpaar beveel om nie ’n geluid te maak nie. “Die verdagtes het twee vuurwapens, juwele en ’n onbekende bedrag geld gebuit. Hulle het met die egpaar se Toyota Hilux-bakkie weggejaag en dit in die dorp gelos.” Mbambo sê die verdagtes is Maandag in hegtenis geneem nadat die polisie inligting van gemeenskapslede ontvang het. Die gesteelde goedere is teruggekry. Die verdagtes sal in aanhouding bly totdat hulle weer op 5 Oktober in die hof verskyn. Hulle sal dan om borgtog kan aansoek doen.